- రూ. 2.11 లక్షల కోట్ల మేర మూలధనీకరణ
- రానున్న రెండేండ్ల కాలంలో పీఎస్‌బీలకు అందజేత
- 'ఇంధ్రధనుష్‌'కు అదనంగా సర్కార్‌ కొత్త బూస్ట్‌
- దేశీయ బ్యాం'కింగ్‌'కు సరికొత్త ఊపిర్లూదే యత్నం
న్యూఢిల్లీ: దేశ ఆర్థిక వ్యవస్థ మందగమనంలో కొట్టుమిట్టాడుతున్న వేళ పలు పరోక్ష ఉద్దీపన చర్యలను చేపట్టేందుకు కేంద్ర క్యాబినెట్‌ మంగళవారం కీలక నిర్ణయాలు తీసుకుంది. ఆర్థిక వ్యవస్థలో స్తబ్దతకు ప్రధాన కారణంగా నిలుస్తున్న బ్యాంకింగ్‌ రంగానికి తిరిగి కొత్త బూస్ట్‌నిచ్చేలా ప్రభుత్వ రంగ బ్యాంకులకు (పీఎస్‌బీ) బాసటగా నిలవాలని క్యాబినెట్‌ నిర్ణయించింది. నిరర్థక ఆస్తులతో కునారిల్లుతున్న పీఎస్‌బీలకు రానున్న రెండేండ్ల కాలంలో దాదాపు రూ.2.11 లక్షల కోట్ల మేర మూలధన నిధులను అందించేందుకు ఉద్దేశించిన ప్రణాళికకు కేంద్ర క్యాబినెట్‌ సమ్మతి తెలిపింది. ఇందులో దాదాపు రూ.1.35 లక్షల కోట్ల సొమ్మును రీక్యాపిటలైజేషన్‌ బాండ్ల రూపంలోనూ, రూ.76,000 కోట్ల మేర సొమ్మును బడ్జెటరీ దన్ను, ఈక్విటీ జారీ రూపంలో బ్యాంకులకు సమకూర్చనున్నట్టుగా కేంద్ర ఆర్థిక సేవల కార్యదర్శి రాజీవ్‌ కుమార్‌ తెలిపారు. బ్యాంకులకు బాసటగా నిలిచేందుకు గాను జారీ చేయనున్న బాండ్ల స్వరూపం, వాటి వివరాలను సమయానుసారంగా వెల్లడించనున్నట్టుగా కుమార్‌ తెలిపారు. 2015లో రూ.2.75లక్షల కోట్లుగా ఉన్న బ్యాంకుల నిరర్థక ఆస్తులు.. ఈ ఏడాది జూన్‌ నాటికి రూ.7.33 లక్షల కోట్లకు చేరిన విషయం తెలిసిందే.
ఇప్పుడు మూలధనీకరణెందుకంటే..
డిమాండ్‌ తగ్గి ఆర్థిక వ్యవస్థలో మందగమన పరిస్థితులు నెలకొన్నాయి. దీనికి తోడు సర్కారు చేపట్టిన పెద్దనోట్ల రద్దు, జీఎస్టీల కారణంగా ఆర్థికంలో మరింత స్తబ్దత నెలకొంది. మొండి బాకీలు అంతకంతకు పెరగడం, మూలధన కొరత కారణంగా బ్యాంకులు రుణాలు ఇచ్చేందుకు జంకుతున్నాయి. దీంతో ఆర్థిక వ్యవస్థకు ప్రాణ వాయువు లాంటి బ్యాంకుల నుంచి పెద్ద పరిశ్రమలతో పాటు చిన్న, మధ్య తరహా పరిశ్రమల వారికి రుణాలు అందడం లేదు. ఫలితంగా చాలా యూనిట్లు ఉత్పత్తిని తగ్గించుకోవడంతో పాటు పలు కీలక ప్రాజెక్టులు నిలిపివేశాయి. ఫలితంగా పారిశ్రామిక వృద్ధి పడకేసింది. దీంతో ఉద్యోగాల సృష్టి పూర్తిగా స్తంభించడంతో పాటు ఉన్న కొలువులు గాలిలో కలిసి పోతున్నాయి. మరోవైపు వృద్ధి రేటు మూడున్నరేండ్ల కనిష్ట స్థాయికి పడిపోయింది. ఈ పరిస్థితి నుంచి బయటపడాలంటే తొలత ఆర్థిక వ్యవస్థకు ఆయువుపట్టైన బ్యాంకులకు తిరిగి పూర్వ వైభవం తేవడమే ఏకైక మార్గమని సర్కారు భావించినట్టుగా కనిపిస్తోంది. ఇందులో భాగంగానే బ్యాంకులకు భారీ బాసటను ప్రకటించినట్టుగా అర్థమవుతోంది.
మరిన్ని సంస్కరణలు చేపడుతాం..
బ్యాంకులకు మరింత మూలధనీకరణతో పాటు.. ఈ రంగంలో రానున్న రోజుల్లో మరిన్ని వరుస సంస్కరణలు చేపట్టునున్నట్టుగా ఆర్థిక మంత్రి అరుణ్‌ జైట్లీ సంకేతాలిచ్చారు. గతంలో నిర్ణయించినట్టుగానే ఇంధ్రధనుష్‌ పథకంలో భాగంగా బ్యాంకులకు మిగతా రూ.18,000 కోట్ల మేర నిధులు అందుతాయని జైట్లీ తెలిపారు. దేశంలో బ్యాంకులు అంతర్జాతీయ ప్రమాణాల మేరకు బాసిల్‌-3 నిబంధనలను అందుకొనే విత్త సంస్థలకు రూ.70,000 కోట్ల మూలధనీకరణ జరిపేందుకు సర్కారు 2015లో ఇంధ్రధనుష్‌ పథకాన్ని అందుబాటులోకి తెచ్చిన సంగతి తెలిసిందే. ఇందులో భాగంగ సర్కారు 2015-16, 2016-17 ఆర్థిక సంవత్సరాలలో వరుసగా రూ.25,000 కోట్ల మేర నిధులను బ్యాంకులకు అందించింది. 2017-18, 2018-19 ఆర్థిక సంవత్సరానికి సాలీనా రూ.10,000 కోట్ల మేర నిధులను అందించేందుకు సర్కారు ఇప్పటికే సన్నాహాలను మొదలు పెట్టిన సంగతి తెలిసిందే.
మీ స్నేహితులకు రికమెండ్ చెయ్యండి